*Ivan Šaško*

*pomoćni biskup zagrebački*

**Uvod i homilija u sprovodnome euharistijskom slavlju**

za preminuloga vlč. **Josipa Radelju**

*župna crkva sv. Marije Magdalene u Oštrcu*

*Srijeda, 21. srpnja 2021., u 11 sati*

Dragi oče biskupe (mons. Juraj Jezerinac),

braćo svećenici, sestre redovnice,

braćo i sestre,

Gospodin nas je po svome čudesnom promislu okupio u ovome zajedništvu u crkvi sv. Marije Magdalene, dan uoči liturgijske svetkovine te svetice, zaštitnice ove župe na Oštrcu, da bismo iz prolaznosti u vječnost ispratili svoga preminuloga subrata svećenika, vlč. gospodina Josipa Radelju, koji je rođen i rastao u ovoj župi.

Podudarnost je tim veća, budući da je 1979., na sutrašnji dan, ovdje proslavio svoju mladu misu, euharistijsko otajstvo koje u sebi sadrži sva vremena i daje nam da budemo dionici vječnosti. Tako su tada već bili obuhvaćeni svi životni trenutci, i njegovi i naši, koje zahvalno predajemo Bogu koji sve vidi i komu je sve poznato.

Na ovoj predivnoj uzvisini teško je previdjeti dodir zemlje i neba, i biti ravnodušan. Širina pogleda s ovoga proplanka čovjeka ne prepušta površnosti nego traži obzore smisla. Velečasni Josip bit će pokopan uz zemne ostatke svojih roditelja, na groblju između ove crkve i njegova rodnog sela (Donji Oštrc), čime je naznačena povezanost otajstva začeća i rođenja i otajstva pritjelovljenja Kristu te poziva našega Gospodina i učitelja koji nadilazi našu smrtnost.

Te se poveznice najvidljivije susreću u euharistijskome slavlju kojim zahvaljujemo Bogu na njegovu životu, na odazivu u svećeništvo, na raznim darovima kojima je drugima bio prostor milosti i radosti.

Zahvaljujemo za njegovo svećeničko služenje na župama, kao i u samostanu sestara Služavki maloga Isusa.

Zahvaljujemo za službu ispovjednika, kako bogoslova u Nadbiskupskome bogoslovnom sjemeništu, tako i sjemeništaraca u našemu Međubiskupijskom sjemeništu. Hvala mu za razne oblike zajedništva i susreta (volio je biti sa svećenicima u dekanatu), za prikazane žrtve u svojim trpljenjima i bolesti.

U ovo je slavlje ugrađena i naša povezanost u tuzi, za koju prenosim sućut našega zagrebačkog nadbiskupa, kardinala Josipa Bozanića, svima kojima je njegova zemaljska prisutnost bila osobito draga, misleći ponajprije na brata Marijana i sestre Maricu i Anu, te na njegove nećake i ostalu rodbinu, dok u molitvu uključujemo sve preminule članove obitelji Radelja. Sućut onima koji su s njime živjeli i zahvala svima koji su ga pratili u njegovim potrebama, od sestara redovnica do osoblja našega Svećeničkog doma.

Braćo i sestre, u ovome slavlju nismo samo mi ovdje sabrani, nego Crkva moliteljica i zagovor svetih koje posebno zazivamo: Blažene Djevice Marije, Majke koju nam je dao naš Gospodin, i svetoga Josipa, čije ime nosi preminuli subrat i koga rado zazivamo kao zaštitnika i pomoćnika.

U crkvi smo posvećenoj sv. Mariji Magdaleni, prvoj svjedokinji Krista uskrsloga, 'Apostolki apostolâ', kako ju stoljećima zovu propovjednici.

Sabrani u istoj vjeri da nas smrt ne može rastaviti od Božje ljubavi i od darovane vječnosti svoje grijehe povjerimo Bogu i njegovu milosrđu, kako bismo jasnije vidjeli i živjeli ovo slavlje kao radost Kristove pobjede nad smrću, moleći za pokoj našega subrata Josipa.

**Homilija**

Liturgijska čitanja:

*2Kor* 5, 14-17; *Ps* 63, 2-8;

*Iv* 19, 17-18.25-30

1. Kada sam prije tri godine bio u ovoj crkvi, u svome sam spomenu, osim molitve za krizmanike i za zajednicu vjernika, ponio oltarni prikaz svete Marije Magdalene pod križem, obraza priljubljenih uz Isusove rane na nogama.

Vjerujem da je ta slika ostala bliska i preminulomu Josipu; da ju je nosio sa sobom u povezanosti sa svojom rodnom župom. Zato nisam puno dvojio koje Evanđelje izabrati za ovo euharistijsko i sprovodno slavlje. Ova slika izgleda kao detalj koji traži nadopunu, koji nas tjera da tu sliku proširimo, ne samo što se tiče Marije Magdalene, nego i naših života.

S pravom se kaže da je ljubav ispravan i potpun zaključak na temelju nedostatnih i nepotpunih premisa. To je slika Kristove ljubavi i dara koja je dobila odgovor u vjernosti i ljubavi, očitovanoj u Majci Mariji i drugim dvjema Marijama, te u učeniku koga je Isus ljubio, a u kojemu se može prepoznati svatko od nas.

2. Nakon Golgote i Isusova posljednjeg darivanja na zemlji; nakon toliko neodgovorenih pitanja, jutro uskrsnuća sažima sva ljudska pitanja u dva koja Isus postavlja Mariji iz Magdale. Prvo glasi: *Zašto plačeš?*,a drugo: *Koga tražiš?* Oba su pitanja zapravo pitanja o ljubavi.

Zašto Marija, zašto čovjek plače, drukčije je postavljeno pitanje o tome do čega joj je stalo, što voli. Marijo, što ti je toliko važno da nisi mogla spavati i čekati jutro? Što te pokreće i čemu se nadaš? Što je dovoljno snažno da možeš sama krenuti na put, a kasnije se izložiti čudnim pogledima ljudi, ismijavanju?...

*Koga tražiš?* Isus ju ne pita *što* traži, nego *koga* traži. Nema ničega stvorenog što ispunja naša traženja. Marija traži život za koji je osjetila da ne može nestati; tražila je život koji je susrela i za koji je znala da nadilazi sve što je smrtno.

3. Braćo i sestre, u tim je pitanjima moguće susresti otajstvo Kristova poziva, otajstvo svećeništva.

Trenutci ljudskoga plača i tuge traže odgovore. Patnja je najveći izazov na koji se ne dobiva odgovor bez Boga. Kada dođemo do kraja ljudskih odgovora, Gospodin nas poziva da budemo s njime darivatelji njegova dara koji i trpljenju daje smisao.

Osim toga, sjetimo se kako je Isus učenike u njihovu prvom susretu pitao: *Što tražite?* (*Iv* 1, 38) To je prva rečenica koju Isus izgovara u Evanđelju po Ivanu. Tada su prvi učenici tražili ozračje u kojemu Isus živi.

To je lako naći – prostore Isusove prisutnosti. Ti su prostori posvuda gdje ljudi žive. Bog se utjelovio u Kristu da bi bio u svim prostorima ljudskoga življenja; svugdje gdje ljudi traže, gdje se ljudi raduju i plaču.

4. I naš je subrat, preminuli Josip, bio tražitelj koji je našao, koga je Bog tražio i našao u ovome kraju. Možemo biti sigurni da je dio njegova odaziva Gospodinu bio potaknut nečijim plačem.

Kao svećenici trajno smo pozvani pitati ljude Isusovim pitanjima: *Zašto plačeš? Koga tražiš?* te odgovoriti Kristovim darom: križem i uskrsnućem, nebeskim kraljevstvom, milošću i Božjom ljubavlju.

Isto tako i mi, svećenici, propitujući življenje svoga poziva pitamo Isusa: *Gospodine, zašto plačeš?* Što to trebamo misliti, činiti, moliti, živjeti drukčije? *Gospodine, koga tražiš?* Kakvi trebamo biti; s kime želiš nositi Radosnu vijest, dijeliti snagu tvoga Duha i svjedočiti tvoje milosrđe?

Kao svećenici svakoga dana slavimo otajstvo žrtve na Golgoti i radost Uskrsnuća; Kristovim darom otvaramo prostore susreta za Božji odgovor na sva ljudska pitanja.

5. Svaki istinski odgovor na najbitnija pitanja treba izdržati provjeru prolaznosti, provjeru križa. Istinski odgovor ima jednaku snagu i ljepotu i nad kolijevkom i nad lijesom.

Ako se svojim odgovorima udaljavamo od križa, oni će donijeti nemir i nezadovoljstvo. Daleko od križa nema punine. Isusov uskršnji odgovor čuje se, ako smo spremni osjetiti tvrdoću križa i Kristovu ranjenost.

Velečasni Josip u svome je svećeništvu to nedvojbeno osjetio. Zato vjerujemo da sada gleda i živi ljepotu Božjega odgovora; vjerujemo da su se susrela dva traženja i da je plač preobražen u radost, u drugu stranu iste ljubavi.

Znamo da Isus i danas prolazi istim ovim predivnim krajem i srcima ljudi, tražeći ljude koji vole i traže puninu ljubavi, koja se daruje u Kristu i ne zaustavlja svoj pogled i hod pred grobom i lijesom, nego u smrtnosti vidi novo rađanje, u grobu kolijevku za vječni život, novost kojega započinje u prolaznosti, kada živimo Kristovu ljubav, hranjeni euharistijom, hranom besmrtnosti.

Amen.